11.3.2022.
HR
Službeni list Europske unije
C 117/9 utorak, 14. rujna 2021.
G. budući da se Bijeloj knjizi Komisije o prometu, objavljenoj još 2011., ukazuje na to da treba povećati modalni udio unutarnjih plovnih putova u Europi i budući da od tada nije postignut dovoljan napredak; H. budući da u sektoru prijevoza unutarnjim plovnim putovima postoji širi konsenzus da je ozelenjivanje ključno da bi se osigurala njegova dugoročna konkurentnost i da bi mu se omogućila značajna, pouzdana i vjerodostojna uloga u multimodalnom prijelazu; budući da je u tom sektoru u tijeku opsežno promišljanje o tome kako financirati zelenu tranziciju; budući da je došlo vrijeme za konkretnije mjere, alate i sredstva kojima će se olakšati provedba te ambicije u djelo; I. budući da su nedostatna ulaganja u infrastrukturu dovela do kašnjenja; budući da je kvalitetna infrastruktura temelj i okosnica uspješnog sektora unutarnjih plovnih putova; budući da rast kapaciteta ima svoje granice te da bi naglasak trebao i biti na povećanju uspješnosti i osiguravanju pouzdanosti sektora u bilo koje doba; J. budući da je značajan udio prijevoza tereta unutarnjim plovnim putovima u EU-u povezan s morskim lukama; budući da i morske luke i luke na unutarnjim plovnim putovima imaju važnu ulogu multimodalnih čvorišta jer omogućavaju vezu s drugim načinima prijevoza koji također mogu preuzeti teret; budući da je stoga važno da su morske luke i luke na unutarnjim plovnim putovima dobro povezane međusobno, ali i sa zaleđem, što se zahtijeva i u smjernicama TEN-T-a; primjećuje da bi luke na unutarnjim plovnim putovima trebale postati energetska čvorišta za održiva alternativna goriva; K. budući da se suša i klimatske promjene ubrajaju se u najveće probleme za europski prijevoz unutarnjim plovnim putovima; budući da je u nekoliko europskih regija 2018. dugo razdoblje suše zbog iznimno niskih vodostaja teško pogodilo prijevoz unutarnjim plovnim putovima; budući da su posljedice za Rajnu i njezine pritoke, gornji i srednji tok Dunava te gornji i srednji tok Labe bile razorne; budući da je to u Njemačkoj dovelo do smanjenja industrijske proizvodnje za 5 milijardi EUR; nadalje, budući da su područja unutarnjih voda u sjevernoj Europi često zamrznuta tijekom najhladnijih zimskih mjeseci, što ometa promet; L. budući da se prijelaz s cestovnog prijevoza na prijevoz unutarnjim plovnim putovima ne odnosi samo na prijevoz tereta nego i na putnički prijevoz, naročito u urbanim područjima; budući da 50 % stanovništva EU-a živi blizu mora i uzduž rijeka, putnički prijevoz unutarnjim plovnim putovima nudi ekološki prihvatljivu alternativu u pogledu potrošnje energije i emisija buke; budući da se njime pridonosi i rasterećenju preopterećenih cestovnih mreža te se pruža alternativa proširenju cestovne infrastrukture u gusto naseljenim područjima; M. budući da riječna kružna putovanja, trajekti, plovila za dnevne izlete te vodeni taksiji i autobusi imaju važnu ulogu u europskom turizmu i da bi trebali postati čišći izbor za turizam i javni prijevoz u regijama i gradovima s dostupnim i plovnim rijekama, kanalima i jezerima, što bi i gradsku mobilnost učinilo održivijom i učinkovitijom; budući da bi se to trebalo uzeti u obzir u Strategiji održive i pametne mobilnosti; N. budući da će prijevoz tereta unutarnjim plovnim putovima zajedno sa željezničkim prijevozom imati ključnu ulogu u postizanju ciljeva iz zelenog plana u pogledu promjene načina prijevoza tereta; budući da bi oba ta načina prijevoza u lancu opskrbe trebalo promicati i učiniti dostupnijima; O. budući da bi prijevoz unutarnjim plovnim putovima mogao imati važnu ulogu za pomorski promet u smislu jačanja digitalizacije i utvrđivanju referentnih vrijednosti za pogonska rješenja s nultom stopom emisija, kao što su elektrifikacija i vodik; P. budući da su postupci za ishođenje potvrde za plovilo na vodik i dalje vrlo dugotrajni; budući da se za veći broj plovila na vodik, s potpuno istim tehničkim svojstvima, moraju podnijeti zasebni zahtjevi za svako pojedinačno plovilo; budući da takva vrsta administrativnog opterećenja privatne ulagače odvraća od ulaganja, čime se koči tehnološki napredak i poboljšanje troškovne učinkovitosti; Q. budući da je energetska tranzicija izazov i za sektor unutarnje plovidbe, unatoč tome što su unutarnji plovni putovi jedan od ekološki najprihvatljivijih načina prijevoza; budući da je važno uzeti u obzir ulogu ugovaratelja u cijelom lancu opskrbe kako bi se poboljšala poslovna opravdanost održivih ulaganja u sektor prijevoza unutarnjim plovnim putovima; R. budući da flotu unutarnjih plovnih putova treba osuvremeniti i prilagoditi tehničkom napretku kako bi se dodatno poboljšala okolišna učinkovitost plovila; budući da tehnologije s nultom stopom emisija u sektoru prijevoza unutarnjim plovnim putovima još nisu isplative zbog slabe tehničke razvijenosti, nedostatka infrastrukture i nekonkurentnih cijena;